Rīgā , 12.07.2021.

Nr.29/07-21

**Vides aizsardzības un reģionālās attīstības ministrijai**

Peldu iela 25, Rīga, LV-1494

e-pasts: pasts@varam.gov.lv

***Par Ministru kabineta noteikumu „Atkritumu dalītas savākšanas,***

***sagatavošanas atkārtotai izmantošanai, pārstrādes un materiālu***

***reģenerācijas noteikumi” projektu (VSS-1061)***

Biedrība „LATVIJAS ATKRITUMU SAIMNIECĪBAS UZŅĒMUMU ASOCIĀCIJA”, reģistrācijas Nr. 40008013925, turpmāk – **LASUA**, ir iepazinusies ar precizēto Ministru kabineta noteikumu projektu „Atkritumu dalītas savākšanas, sagatavošanas atkārtotai izmantošanai, pārstrādes un materiālu reģenerācijas noteikumi” (VSS-1061), turpmāk – **Projekts**, un izsaka turpmāk norādītos iebildumus par to.

**[1]** LASUA ieskatā, Projektā nav ietverta nepārprotama norāde uz to, ka darbības ar atkritumiem var veikt tikai tādas personas, kurām ir nepieciešamās atkritumu apsaimniekošanas atļaujas. 2020. gada 9. jūlija likuma „Grozījumi Atkritumu apsaimniekošanas likumā” anotācijas 2.2.16. apakšpunktā cita starpā ir norādīts, ka, lai nodrošinātu būvniecības un būvju nojaukšanas atkritumu apsaimniekošanas mērķu sasniegšanu un nodrošinātu direktīvā 2018/851/ES noteikto prasību izpildi attiecībā uz būvniecības un būvju nojaukšanas atkritumu apsaimniekošanu, nepieciešams Atkritumu apsaimniekošanas likumā precizēt, ka par minēto pasākumu veikšanu ir atbildīgi arī atkritumu apsaimniekotāji, kuri sagatavo būvniecības un būvju nojaukšanas atkritumus atkārtotai izmantošanai, veic to pārstrādi vai materiālu reģenerāciju, tai skaitā izmantošanu izrakto tilpju aizpildīšanai. Ja būvniecības atkritumu radītājs vēlas pats veikt atkritumu pārstrādes, reģenerācijas vai pārvadāšanas darbības, tad tam, kā jebkuram citam atkritumu apsaimniekotājam, ir saistošas atkritumu apsaimniekošanas prasības, ar no tā izrietošiem pienākumiem, nosacījumiem un prasībām. Līdz ar to, nav šaubu, ka likumdevējs ir vēlējies paredzēt, ka ar atkritumu apsaimniekošanu var nodarboties tikai tāds personu loks, kas atbilst normatīvajos aktos izvirzītajām prasībām, tajā skaitā nosacījumam par atbilstošas atkritumu apsaimniekošanas atļaujas saņemšanu.

Turklāt, ņemot vērā pašreizējo Projekta redakciju, pēc LASUA domām, var rasties nevienlīdzīgas konkurences apstākļi būvniecības atkritumu radītājiem un būvniecības atkritumu apsaimniekotājiem. Proti, no Projekta var izdarīt secinājumu, ka atkritumu radītājiem atkritumu apsaimniekošanai nav nepieciešamas nekāda veida atkritumu apsaimniekošanas atļaujas, tāpat netiek izvirzīti atkritumu apsaimniekošanas noteikumi, kā piemēram, finanšu nodrošinājuma esība, pārskatu iesniegšana par apsaimniekoto atkritumu apjomiem, savukārt atkritumu apsaimniekotājiem tiek izvirzītas dažādas prasības un noteikumi, lai tie varētu veikt atkritumu apsaimniekošanu. LASUA atbalsta, ka, lai aizsargātu vidi, cilvēku dzīvību

un veselību, kā arī pēc iespējas kvalitatīvāk un efektīvāk izpildītu Eiropas Savienības līmenī noteiktos mērķus, ir jābūt noteiktiem mehānismiem, kā kontrolēt un pārbaudīt ar atkritumu apsaimniekošanu saistīto darbību atbilstību normatīvajiem aktiem, bet šādam kontroles mehānismam būtu jāattiecas uz ikvienu personu, kura veic darbības, kas vērstas uz atkritumu apsaimniekošanu.

Ievērojot iepriekš minēto, kā arī ņemot vērā Atkritumu apsaimniekošanas likuma mērķi un jēgu, LASUA ieskatā, ir **jāprecizē Projekta 6. punkts, lai neradītu nekorektu un vides aizsardzības principiem neatbilstošu normatīvā akta regulējumu, izsakot to šādā redakcijā:**

**„6. Šo noteikumu 1.pielikumā minētos būvniecības atkritumus, kuri nav bīstami atbilstoši normatīvajiem aktiem par atkritumu klasifikatoru un īpašībām, kas padara atkritumus bīstamus, katru gadu ne mazāk kā 70 % (pēc svara) no kopējā kalendāra gadā radītajiem būvniecības un būvju nojaukšanas atkritumiem sagatavo un atkārtoti izmanto vai pārstrādā, vai arī veic minētajos atkritumos esošo materiālu reģenerāciju, tai skaitā izmanto izrakto tilpju aizpildīšanai.”**

Vienlaikus, pamatojoties uz iepriekš norādītu, arī **Projekta 9. punkts būtu izsakāms šādā redakcijā:**

**„9. Izrakto tilpju aizpildīšanas vai citu materiālu reģenerācijas darbību veicēji nodrošina, ka šī darbībām izmantoto atkritumu daudzumu svara vienībās uzskaita atsevišķi no to atkritumu daudzuma svara vienībās, kas sagatavoti atkārtotai izmantošanai vai pārstrādāti.”**

Tāpat, LASUA ieskatā, ir nepieciešamas precizēt Projekta anotāciju, lai tā sinhronizētos ar šīs vēstules 1. punktā paustajiem ierosinājumiem.

**[2]** Projekta 7. un 8. punktā ir skaidroti tādi reģenerācijas veidu jēdzieni kā „izrakto tilpju aizpildīšana” un „materiālu reģenerācija”. LASUA vēlas vērst uzmanību uz to, ka atkritumu reģenerācijas veidi ir noteikti Ministru kabineta 2011. gada 26. aprīļa noteikumos Nr. 319 “Noteikumi par atkritumu reģenerācijas un apglabāšanas veidiem”, turpmāk – **Noteikumi Nr. 319**, līdz ar to nav loģiski atkritumu reģenerācijas darbību izņēmumus norādīt Projektā, jo reģenerācijas darbības atbilstoši normatīvajiem aktiem var tikt veiktas, ja no kompetentās iestādes ir saņemta attiecīga atļauja ar tajā izvirzītajiem nosacījumiem.

**[3]** Pašreizējā Projekta redakcijā Projekta 11.5. apakšpunkts ir izteikts, ņemtot vērā Eiropas Parlamenta un Padomes direktīvas 2018/851, ar ko groza Direktīvu 2008/98 par atkritumiem, preambulas 46. punktā noteikto, kā arī faktu, ka bioloģisko atkritumu pārstrādes procesā gan anaerobā, gan aerobā fāzē objektīvi rodas ievērojams masas zudums caur biogāzes un mitruma (ūdens) izdalīšanos anaerobā fāzē un oglekļa dioksīda un mitruma izdalīšanos (vai papildu pievienošanu) aerobā fāzē, kā rezultātā atkritumu masas zudums var būt pat līdz 30-40%. LASUA piekrīt un atbalsta, ka, aprēķinot pārstrādāto sadzīves bioloģisko atkritumu daudzumu svara vienībās, ir jāņem vērā (jāieskaita) pārstrādāto atkritumu masas zudums, kas radies atkritumu aerobās vai anaerobās pārstrādes procesā fizikālo un ķīmisko pārvērtību rezultātā.

Tomēr, vērtējot Projekta 11.5.1. apakšpunktu, kurā norādīts, ka aerobā vai anerobā atkritumu pārstrādes procesā ievadīto bioloģiski noārdāmu sadzīves atkritumu daudzumu var ieskaitīt kā pārstrādātu, ja aeorbās vai anaerobās pārstrādes rezultātā ir iegūts komposts, digestāts vai cits materiāls, kuram ir līdzīgs pārstrādātā

satura daudzums salīdzinājumā ar pārstrādes procesā ievadīto materiālu, var izdarīt secinājumu, ka pašreizējais Projekta 11.5.1. apakšpunkta formulējums varētu radīt dažādu tiesību normu interpretāciju ar Projekta 11.5. apakšpunktu.

Kā jau LASUA ir paudusi savā iepriekšējā atzinumā, tad, ņemot vērā Projekta 11.5. apakšpunktā veiktos papildinājumus, kā arī Projekta anotācijā norādīto, kas paredz, ka, nosakot atkritumu daudzumu, tiek ņemts vērā atkritumu masas zudums, kas rodas atkritumu aerobās va anaearobās pārstrādes procesā fizikālo un ķimisko pārvērtību rezultātā, LASUA ieskatā, lai nepastāvētu iespēja nekorekti interpretēt Porjekta 11.5.1. apakšpunktu un tas saskanētu ar papildinātā Projekta 11.5. apakšpunkta jēgu un būtību, Projekta 11.5.1. apakšpunktā un Projekta anotācijas I. sadaļas 2. punkta būtu svītrojami vārdi „kuram ir līdzīgs pārstrādātā satura daudzums svara vienībās salīdzinājumā ar pārstrādes procesā ievadīto materiālu”. Esošajā izziņā par atzinumos sniegtajiem iebildumiem par Projektu sadaļā „Atbildīgās ministrijas norāde par to, ka iebildums ir ņemts vērā, vai informācija par saskaņošanā panākto alternatīvo risinājumu” ir norādīts, ka LASUA iepriekš ietvertais priekšlikums svītrot vārdus „kuram ir līdzīgs pārstrādātā satura daudzums svara vienībās salīdzinājumā ar pārstrādes procesā ievadīto materiālu” ir ņemts vērā, tomēr ne Projekta tekstā, ne anotācijā attiecīgais labojums nav veikts.

Ievērojot visu iepriekš minēto, LASUA atkārtoti vērš uzmanību un ierosina **Projekta 11.5.1. apakšpunktā un Projekta anotācijas I. sadaļas 2. punkta svītrot vārdus „kuram ir līdzīgs pārstrādātā satura daudzums svara vienībās salīdzinājumā ar pārstrādes procesā ievadīto materiālu”.**

Aicinām ņemt vērā šajā vēstulē minētos LASUA iebildumus un ieteikumus. Vienlaikus darām zināmu, ka šajā vēstulē pausto ierosinājumu un papildinājumu apjoms nav izsmeļošs un tas var tikt papildināts Projekta turpmākās saskaņošanas procesā.

Ar cieņu

Izpilddirekcijas vadītājs,

Valdes loceklis Armands Nikolajevs

*Dokuments parakstīts ar drošu elektronisko parakstu un satur laika zīmogu*